Reykjavík, 8. október 2019

Heilbrigðisráðuneyti
Svandís Svavarsdóttir, heilbrigðisráðherra
Skógarhlíð 6
105 Reykjavík

**Efni: Umsögn fyrir drög að frumvarpi til laga um breytingu á lögum um heilbrigðisþjónustu nr. 40/2007**

Félag sjúkraþjálfara gerir eftirfarandi athugasemdir við frumvarp um breytingar á lögum um heilbrigðisþjónustu nr. 40/2007. Breytingartillögurnar eru að mestu samhljóða breytingatillögum þeim sem hafa komið fram frá Herdísi Gunnarsdóttir, framkvæmdastjóra endurhæfingarsviðs Reykjalundar dags. 2. okt 2019, enda eru málefni endurhæfingar báðum aðilum ofarlega í huga.

1. **gr.**

Tillaga: 3. tl. orðast svo: *Annars stigs heilbrigðisþjónusta:*Heilbrigðisþjónusta og endurhæfingarþjónusta sem veitt er á sjúkrahúsum, heilbrigðisstofnunum, öðrum sérhæfðum heilbrigðisstofnunum og starfsstofum heilbrigðisstarfsmanna samkvæmt ákvörðun ráðherra eða samningum sem gerðir eru í samræmi við ákvæði VII. kafla og lög um sjúkratryggingar Íslands og önnur þjónusta sem að jafnaði er ekki veitt á heilsugæslustöðvum.

**Skýringar:** Samhljóða skýringum Reykjalundar, mikilvægt er að orðið endurhæfingarþjónusta hverfi ekki úr lögunum og að skýrð sé staða sérhæfðra endurhæfingastofnana.

1. **gr.**

Tillaga: 6. gr. laganna orðast svo, ásamt fyrirsögn:

*Heilbrigðisstofnanir.*

Í hverju heilbrigðisumdæmi skal starfrækt heilbrigðisstofnun eða heilbrigðisstofnanir sem sjá um að veita og skipuleggja fyrsta og annars stigs heilbrigðisþjónustu.

Önnur sérhæfð heilbrigðisþjónusta skal veitt á sérhæfðum heilbrigðisstofnunum eða starfsstofum heilbrigðisstarfsmanna og öðrum heilbrigðisstofnunum samkvæmt ákvörðun ráðherra eða á grundvelli samninga skv. VII. kafla [og lögum um sjúkratryggingar]

Heilbrigðisstofnanir skv. 1. og 2. mgr. skulu taka að sér kennslu heilbrigðisstétta á grundvelli samninga við menntastofnanir, kennslusjúkrahús og háskólasjúkrahús.

Þriðja stigs heilbrigðisþjónusta skal veitt á háskólasjúkrahúsi eða á annarri heilbrigðisstofnun í samráði við háskólasjúkrahús.

Ráðherra skal í reglugerð kveða nánar á um starfsemi heilbrigðisstofnana sem reknar eru af ríkinu eða á grundvelli samnings, skv. VII. kafla og lögum um sjúkratryggingar, og þá heilbrigðisþjónustu sem þeim ber að veita.

**Skýringar:** Félag sjúkraþjálfara tekur undir rök Reykjalundar. Að auki er það Félagi sjúkraþjálfara mikið áhyggjuefni, að í fyrirliggjandi útboðsgögnum vegna þjónustu sjúkraþjálfara á höfuðborgarsvæði, virðist ekki gert ráð fyrir þeim möguleika að starfsstofur sjúkraþjálfara sinni kliniskri kennslu sjúkraþjálfunarnema. Slíkt væri skaðleg afturför í menntun nema í sjúkraþjálfun, enda fer 95% göngudeildarþjónustu sjúkraþjálfara fram á slíkum stofum og því ekki um aðra staði að ræða til að sinna slíkri kennslu og þjálfun.

Með því að hafa það skýrt í lögum að starfsstofur heilbrigðisstarfsmanna sinni kennslu, þá er einnig kominn lagastoð fyrir því að samningar/útboðsgögn SÍ geri ráð fyrir þeirri starfsemi.

Virðingarfyllst,

Unnur Pétursdóttir
Formaður Félags sjúkraþjálfara

unnur@physio.is